РЕШЕНИЕ ЗА ИЗПЪЛНЕНИЕ НА КОМИСИЯТА
от 16 ноември 2012 година
за приемане на първи актуализиран списък на териториите от значение за Общността в Черноморския биогеографски район
(нотифицирано под номер C(2012) 8234)
(2013/30/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Черноморският биогеографски район, посочен в член 1, буква в), подточка iii) от Директива 92/43/ЕИО, обхваща части от териториите на България и Румъния, намиращи се в ЕС, както е обозначено на биогеографската карта, одобрена на 20 април 2005 г. от Комитета, създаден по силата на член 20 от посочената директива, наричан по-нататък „Комитет по местообитанията“.
(2)
В контекста на започналия през 1995 г. процес е необходимо да бъде осъществен допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в ЕС.
(3)
Първоначалният списък на територии от значение за Общността в Черноморския биогеографски район по смисъла на Директива 92/43/ЕИО е приет от Комисията с Решение 2009/92/ЕО (2). Въз основа на член 4, параграф 4 и член 6, параграф 1 от Директива 92/43/ЕИО, съответната държава членка е длъжна да определи като специални защитени зони териториите, включени в списъка на територии от значение за Общността в Черноморския биогеографски район, във възможно най-кратък срок, не по-дълъг от шест години, като установи приоритети при опазването, както и необходимите мерки за опазване.
(4)
Контекстът на динамично адаптиране на мрежата „Натура 2000“ обуславя необходимост от преразглеждане на списъците на територии от значение за Общността. Следователно, необходимо е списъкът за тези територии в Черноморския биогеографски район да се актуализира.
(5)
От една страна, актуализацията на списъка на териториите от значение за Общността в Черноморския биогеографски район е необходима, за да се включат допълнителни територии, предложени от държавите членки в периода от 2010 г. насам, като територии от значение за Общността в Черноморския биогеографски район по смисъла на член 1 от Директива 92/43/ЕИО. За тези допълнителни територии задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да влязат в сила във възможно най-кратък срок, не по-късно от шест години след приемането на настоящото решение.
(6)
От друга страна, актуализацията на списъка на териториите от значение за Общността в Черноморския биогеографски район е необходима, за да бъде отразена всяка промяна в информацията за териториите, представена от държавите членки след приемането на първоначалния списък на ЕС. В този смисъл, актуализираният списък на териториите от значение за Общността в Черноморския биогеографски район представлява консолидирана версия на списъка на териториите от значение за Общността в Черноморския биогеографски район. Необходимо е да се изтъкне, че за всяка територия, включена в настоящото решение, задълженията, произтичащи от член 4, параграф 4 и член 6, параграф 1 от Директива 92/43/ЕИО, следва да влязат в сила във възможно най-кратък срок, не по-късно от шест години след приемането на съответния списък на териториите от значение за Общността, в който въпросната територия е включена за първи път.
(7)
По отношение на Черноморския биогеографски район, списъците на предложените територии от значение за Общността по смисъла на член 1 от Директива 92/43/ЕИО са предадени на Комисията в периода между март 2007 година и октомври 2011 година, в съответствие с член 4, параграф 1 от Директива 92/43/ЕИО.
(8)
Заедно със списъците с предложените територии бе предоставена и информация за всяка от териториите, попълнена във вида, изискван съгласно Решение 97/266/ЕО на Комисията от 18 декември 1996 година относно формуляра за предоставяне на информация за предложените в рамките на „Натура 2000“ обекти (3).
(9)
Тази информация включва картата на територията, изпратена от съответната държава членка, наименованието на територията, нейното географско разположение и размер, както и данните, получени в резултат от прилагането на критериите, посочени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от съответните държави членки, в който са посочени също и териториите с приоритетни типове естествени местообитания или с приоритетни биологични видове, следва да се приеме актуализиран списък на териториите, избрани за територии от значение за Общността в Черноморския биогеографски район.
(11)
Данните за съществуването и разпределението на типовете естествени местообитания и биологичните видове се обогатяват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на териториите на равнище на ЕС са направени въз основа на най-добрата налична към настоящия момент информация.
(12)
Някои държави членки не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои видове. Следователно за тези биологични видове и типове местообитания не може да се направи заключението, че мрежата „Натура 2000“ е завършена. Като се има предвид времето, допълнително необходимо за получаване на информация и за постигане на съгласие с държавите членки, целесъобразно е да се приеме актуализиран списък на територии, който ще трябва да бъде преразгледан съгласно член 4 от Директива 92/43/ЕИО.
(13)
Тъй като данните за съществуването и разпределението на някои от естествените типове местообитания от приложение I и на някои биологични видове от приложение II към Директива 92/43/ЕИО все още продължават да са непълни, не може да се направи извод дали мрежата е завършена или незавършена. Ако е необходимо, списъкът ще трябва да се преразгледа в съответствие с разпоредбите в член 4 от Директива 92/43/ЕИО.
(14)
За постигане на по-голяма яснота и прозрачност Решение 2009/92/ЕО следва да бъде отменено.
(15)
Предвидените в настоящото Решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Първият актуализиран списък на териториите от значение за Общността в Черноморския биогеографски район в съответствие с член 4, параграф 2, алинея трета от Директива 92/43/ЕИО, е формулиран в приложението към настоящото решение.
Член 2
Решение 2009/92/ЕО се отменя.
Член 3
Адресати на настоящето решение са държавите членки.
Съставено в Брюксел на 16 ноември 2012 година.